**Suplement i Certifikatës për kualifikimin profesional,**

**METALURGJI DHE FONDERI, Niveli III në KSHK, referuar nivelit III të KEK**

**Individi është i aftë:**

* Të interpretojë dhe të përgatitë dokumentacionin teknik për punimet që kryhen në metalurgji dhe fonderi.
* Të përgatisë vizatimet dhe skicat e punës së modeleve, arkave të zemrave, formave dhe zemrave, që përdoren në prodhimin e detaleve me derdhje.
* Të projektojë procesin teknologjik të prodhimit të modeleve, arkave të zemrave, formave dhe zemrave, që përdoren në prodhimin e detaleve me derdhje.
* Të përzgjedhë dhe përdorë veglat, pajisjet, makinat, instrumentet dhe materialet e duhura për punimet në metalurgji dhe fonderi.
* Të kryejë matjet dhe kontrollet që përdoren për kryerjen e punimeve në metalurgji dhe fonderi.
* Të kryejë proceset e punës për prodhimin e çelikut.
* Të kryejë proceset e punës për prodhimin e ferro lidhjeve.
* Të kryejë proceset e punës për prodhimin e prokateve dhe profileve.
* Të kryejë proceset e punës për prodhimin e modeleve dhe arkave të zemrave.
* Të kryejë proceset e punës për prodhimin e formave dhe zemrave.
* Të kryejë proceset e punës për prodhimin e kokilieve të detaleve të thjeshta.
* Të kryejë proceset e punës për shkrirjen e gizës dhe mbushjen e formave.
* Të kryejë proceset e punës për shkrirjen e metaleve me ngjyra dhe mbushjen e kokileve.
* Të tregojë kujdesin e duhur dhe të mirëmbajë vendin, mjetet dhe materialet e punës që përdoren në metalurgji dhe fonderi.
* Të zbatojë standardet e profesionit të metalurgut dhe fonditorit.
* Të komunikojë me etikën e duhur në kuadrin e veprimtarisë profesionale.
* Të zbatojë rregullat e mbrojtjes në punë e të ruajtjes së mjedisit.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Metalurgji dhe fonderi” niveli III në KSHK, referuar nivelit III të KEK, e pajis individin me Certifikatën Profesionale të nivelit dhe Suplementin përkatës të saj, të punonjësit të kualifikuar në këtë kualifikim profesional.

Ky kualifikim i jep individit mundësinë që t`i drejtohet tregut të punës për punësim në ndërmarrje të shërbimeve mekanike, në pika shërbimi të shkrirjes së metaleve, si dhe në veprimtari të tjera që ushtrohen në këtë drejtim. Gjithashtu, individi mund të vetëpunësohet në kuadrin e një biznesi individual në fushën e drejtimit metalurg, fonditor në furrat e shkrirjes së metaleve. Ata mund të punësohen në kompani që kanë bazë mekanike, furra të shkrirjes dhe derdhjes së metalit etj.

Me përfundimin e kualifikimit profesional “Metalurgji dhe fonderi” niveli III në KSHK, referuar nivelit III të KEK, individi ka mundësi për vazhdimin e arsimimit në nivelin IV në KSHK, referuar nivelit IV të KEK, (menaxherial) të arsimit profesional (njëvjeçar) në kualifikimin përkatës, për të fituar diplomën e “Maturës Shtetërore Profesionale”, me mundësi për vazhdimin e studimeve pas të mesëm ose universitare

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).